Na temelju članka 54. stavka 1. Zakona o ustanovama („Narodne novine“ br. 76/93., 29/97., 47/99., 35/08., 127/19. i 151/22.), uz prethodnu suglasnost Gradskog vijeća Grada Donja Stubica KLASA: 611-01/23-01/0001, URBROJ: 2140-2-2-23-2 od 31. 07. 2023. godine, ravnateljica Pučkog otvorenog učilišta Donja Stubica donijela je

**STATUT**

**PUČKOG OTVORENOG UČILIŠTA DONJA STUBICA**

**I. OPĆE ODREDBE**

Članak 1.

Ovim Statutom Pučkog otvorenog učilišta Donja Stubica (u daljnjem tekstu: Statut) uređuje se ustrojstvo, ovlasti i način odlučivanja tijela Pučkog otvorenog učilišta Donja Stubica (u daljnjem tekstu: Učilište) te se uređuju druga pitanja od značenja za obavljanje djelatnosti i poslovanje Učilišta.

Izrazi koji se koriste u ovom Statutu, a imaju rodno značenje, odnose se jednako na

muški i ženski rod.

Članak 2.

Učilište obavlja svoju djelatnost sukladno zakonu, ovom Statutu i drugim općim aktima Učilišta.

Članak 3.

Učilište je javna ustanova za trajnu naobrazbu, kulturu, informiranje i knjižničnu djelatnost.

U sastavu Učilišta djeluje javna knjižnica u sastavu.

Članak 4.

Osnivač Učilišta je Grad Donja Stubica.

Članak 5.

Naziv ustanove glasi: Pučko otvoreno učilište Donja Stubica.

Sjedište Učilišta je u Donjoj Stubici, na adresi Nova ulica 1.

Članak 6.

Učilište ima pečat okruglog oblika promjena 38 mm s nazivom i grbom Republike Hrvatske, nazivom i sjedištem Učilišta.

Pečatom iz stavka 1. ovog članka ovjeravaju se javne isprave koje Učilište izdaje u okviru javnih ovlasti.

Učilište ima pečat okruglog oblika promjera 29 mm s nazivom i sjedištem Učilišta koji služi za redovito administrativno i financijsko poslovanje Učilišta.

**II. DJELATNOST**

Članak 7.

Djelatnosti Učilišta su:

- osnovnoškolsko obrazovanje odraslih

- srednjoškolsko obrazovanje odraslih

- formalno i neformalno obrazovanje mladeži i odraslih izvan sustava redovitog obrazovanja

- osnovno umjetničko obrazovanje

- ostali oblici obrazovanja

- knjižnična djelatnost

- ostvarivanje i promicanje multikulturnih, nacionalnih i interkulturnih vrijednosti

- organiziranje kazališnih, glazbenih, estradnih, filmskih i drugih kulturno-umjetničkih

programa vlastite produkcije ili u suradnji s drugim ustanovama

- galerijsko-izložbena djelatnost

- organiziranje i promicanje svih oblika kulturno-umjetničkog stvaralaštva

- prikazivanje filmova

- informatičko opismenjavanje djece, mladeži i odraslih

- organiziranje tečajeva učenja sviranja glazbenih instrumenata

- tečajevi i poduka stranih jezika te usluge obavljanja prijevoda

- tečajevi i poduka hrvatskog jezika

- stjecanje posebnih znanja i vještina

- javno informiranje

- izdavačka djelatnost

- proizvodnja i prodaja knjiga, umjetničkih djela, suvenira, audio i video materijala te drugih nastavnih pomagala u svezi s izvršenjem registrirane djelatnosti

- pružanje ugostiteljskih usluga (pripremanje i usluživanje pićem i napitcima)

- obrada podataka

- kupnja i prodaja robe.

Pored upisane djelatnosti Učilište može obavljati i druge djelatnosti koje služe

obavljanju upisane djelatnosti, ako se one u manjem opsegu ili uobičajeno obavljaju uz upisanu djelatnost.

Članak 8.

Odluku o promjeni djelatnosti donosi ravnatelj Učilišta uz prethodnu suglasnost Gradskog vijeća Grada Donja Stubica (u daljnjem tekstu: Gradsko vijeće).

Članak 9.

Učilište obavlja djelatnost na temelju okvirnog godišnjeg plana i programa rada Učilišta koji donosi ravnatelj Učilišta do 1. veljače za tekuću kalendarsku godinu.

**III. UNUTARNJE USTROJSTVO**

Članak 10.

Unutarnje ustrojstvo Učilišta uređuje se općim aktom o organizaciji rada i sistematizaciji poslova koji donosi ravnatelj Učilišta uz prethodnu suglasnost Gradonačelnika Grada Donja Stubica (u daljnjem tekstu: Gradonačelnik).

**IV. TIJELA UČILIŠTA**

**Ravnatelj**

Članak 11.

Ravnatelj Učilišta je voditelj Učilišta.

Članak 12.

Ravnatelj je odgovoran za zakonitost rada Učilišta.

Članak 13.

Ravnatelj, osim poslova za koje je zakonom, drugim propisima, aktom o osnivanju

Učilišta i ovim Statutom određeno da ih obavlja ravnatelj, obavlja i sljedeće poslove:

- organizira i vodi rad i poslovanje Učilišta

- predstavlja i zastupa Učilište

- poduzima sve pravne radnje u ime i za račun Učilišta

- zastupa Učilište u svim postupcima pred sudovima i ovlaštenim javnopravnim tijelima

- donosi godišnji plan i program rada i financijske planove Učilišta uz prethodnu suglasnost Gradonačelnika

- donosi opće i druge akte iz djelokruga rada Učilišta

- odlučuje o zasnivanju i prestanku radnog odnosa u Učilištu

- sklapa ugovore u granicama svojih ovlaštenja

- podnosi Gradskom vijeću godišnji izvještaj o poslovanju Učilišta

- odlučuje o stjecanju, opterećivanju i otuđivanju nekretnina i druge imovine Učilišta čija pojedinačna vrijednost ne prelazi 10.000,00 EUR

- surađuje s osnivačem i drugim tijelima

- daje punomoć drugoj osobi da zastupa Učilište u pravnom prometu u granicama svoje ovlasti, a sukladno odredbama zakona kojim se uređuju obvezni odnosi

- odlučuje o pravima i obvezama radnika u prvom stupnju

U Učilištu se ne osniva upravno vijeće pa ravnatelj ima sva zakonska prava koja prema zakonu kojim se uređuju ustanove pripadaju upravnom vijeću.

Članak 14.

Ravnatelj Učilišta ne može bez posebne ovlasti Gradonačelnika nastupati kao druga ugovorna strana i s Učilištem sklapati ugovore u svoje ime i za svoj račun, u svoje ime, a za račun drugih osoba ili u ime i za račun drugih osoba.

Članak 15.

U slučaju odsutnosti ili spriječenosti ravnatelja Učilišta zamjenjuje ga radnik iz Učilišta kojeg ravnatelj za isto pisano ovlasti, a u kojoj ovlasti će odrediti koje poslove je osoba koja ga zamjenjuje ovlaštena obavljati.

Ako ravnatelj u slučaju iz stavka 1. ovog članka nije odredio osobu koja ga zamjenjuje, odluku o osobi koja zamjenjuje ravnatelja u slučaju njegove odsutnosti ili spriječenosti donosi Gradonačelnik.

Članak 16.

Ravnatelja Učilišta imenuje i razrješava Gradsko vijeće, na prijedlog Gradonačelnika.

Mandat ravnatelja je četiri godine. Ista osoba može se ponovno imenovati za ravnatelja.

Odlukom o imenovanju iz stavka 1. ovog članka određuje se i dan početka mandata.

Članak 17.

Za ravnatelja Učilišta može, na temelju predloženog četverogodišnjeg plana rada Učilišta, biti imenovana osoba koja je završila diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, ima najmanje pet godina radnog iskustva u struci i odlikuje se stručnim, radnim i organizacijskim sposobnostima.

Za ravnatelja ne može biti imenovana osoba protiv koje se vodi kazneni postupak.

Ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva.

Članak 18.

Ravnatelja Učilišta imenuje se na temelju javnog natječaja. Natječaj za imenovanje ravnatelja iz stavka 1. ovog članka objavljuje se na mrežnim stranicama Učilišta i u Narodnim novinama.

U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Rok do kojeg se primaju prijave kandidata ne može biti kraći od osam dana od dana objave natječaja, a rok u kojem se kandidati obavještavaju o izboru ne može biti dulji od četrdeset i pet dana od dana isteka roka za podnošenje prijava.

Natječajno povjerenstvo raspisuje javni natječaj za imenovanje ravnatelja, pregledava natječajnu dokumentaciju, utvrđuje koje osobe ispunjavaju uvjete iz natječaja, razmatra planove rada kandidata i podnosi Gradonačelniku izvješće o povedenom postupku.

Natječajno povjerenstvo sastoji se od tri člana od kojeg jednog imenuje ravnatelj iz reda stručnih radnika Učilišta, a dva imenuje gradonačelnik.

Članak 19.

Osoba imenovana za ravnatelja sklapa ugovor o radu s Gradonačelnikom na rok od četiri godine.

Članak 20.

Ravnatelj Učilišta može biti razriješen prije isteka vremena na koje je imenovan. Gradsko vijeće dužno je razriješiti ravnatelja u slučajevima određenima zakonom kojim se uređuju ustanove.

U slučaju razrješenja ravnatelja imenovat će se vršitelj dužnosti ravnatelja, a ustanova

je dužna raspisati natječaj za imenovanje ravnatelja Učilišta u roku od 30 dana od dana imenovanja vršitelja dužnosti.

Razriješena osoba može odluku o razrješenju pobijati tužbom pred nadležnim sudom u roku od trideset dana od dana zaprimanja odluke o razrješenju ako smatra da nisu postojali razlozi za razrješenje ili da je u postupku donošenja odluke o razrješenju došlo do povrede koja je značajno utjecala na ishod postupka.

**Andragoški voditelj**

Članak 21.

Andragoški voditelj odgovoran je za stručni rad Učilišta.

Andragoški voditelj obavlja poslove određene zakonom kojim se uređuje obrazovanje

odraslih.

Članak 22.

Uvjeti koje mora ispunjavati andragoški voditelj te njegova prava, dužnosti i odgovornosti utvrđeni su zakonom kojim se uređuje obrazovanje odraslih.

Članak 23.

Odluku o zapošljavanju andragoškog voditelja donosi ravnatelj.

Andragoškog voditelja zapošljava se po postupku koji se primjenjuje i na zapošljavanje ostalih radnika u Učilištu i s andragoškim voditeljem zasniva se radni odnos sukladno odredbama zakona kojim su uređeni radni odnosi.

Na imenovanje i razrješenje andragoškog voditelja ne primjenjuju se odredbe zakona kojim se uređuju ustanove, a koje se odnose na imenovanje i razrješenje ravnatelja.

Članak 24.

Ako Učilište nema zaposlenog andragoškog voditelja, poslove andragoškog voditelja može obavljati i ravnatelj ako su ispunjeni uvjeti za isto određeni zakonom kojim se uređuje obrazovanje odraslih.

**Voditelj javne knjižnice u sastavu**

Članak 25.

Voditelj javne knjižnice u sastavu može biti osoba koja ima obrazovanje propisano zakonom kojim se uređuju knjižnice i knjižnična djelatnost.

Odluku o izboru i razrješenju voditelja javne knjižnice u sastavu iz stavka 1. ovoga članka donosi tijelo upravljanja pravne osobe u sastavu koje je knjižnica.

**V. IMOVINA, OBVEZE I DOBIT**

Članak 26.

Sredstva za rad koja su pribavljena od osnivača, stečena pružanjem usluga i prodajom

proizvoda ili su pribavljena iz drugih izvora čine imovinu ustanove.

Učilište upravlja i raspolaže imovinom pod uvjetima i na način određen zakonom, aktom o osnivanja i ovim Statutom.

Članak 27.

O upravljanju i raspolaganju imovinom odlučuje ravnatelj, u okviru svojih ovlasti sukladno aktu o osnivanju i ovom Statutu.

Članak 28.

Učilište ne može bez suglasnosti Gradskog vijeća steći, opteretiti ili otuđiti nekretninu ili drugu imovinu čija je vrijednost veća od 10.000,00 EUR.

Članak 29.

Učilište odgovara za obveze cijelom svojom imovinom.

Osnivač Učilišta solidarno i neograničeno odgovara za obveze Učilišta.

Članak 30.

Ako Učilište u obavljanju svoje djelatnosti ostvari dobit, ostvarena se dobit upotrebljava za obavljanje i razvoj djelatnosti Učilišta u skladu s aktom o osnivanju i ovim Statutom.

O ostvarenoj dobiti Učilišta odlučuje ravnatelj.

Članak 31.

Učilište za svoju poslovnu godinu donosi financijski plan i izvještaj o izvršenju financijskih planova.

**VI. AKTI**

Članak 32.

Opći akti Učilišta su Statut, akt kojim se uređuje organizacija rada i sistematizacija poslova, akt kojim se određuju plaće i ostala prava radnika te drugi akti sukladno zakonu i drugim propisima.

Članak 33.

Statut i drugi opći akti Učilišta objavljuju se na oglasnoj ploči Učilišta.

Statut i drugi opći akt Učilišta stupaju na snagu najranije dan nakon dana objave na oglasnoj ploči Učilišta.

Statut i opći akti Učilišta ne mogu imati povratno djelovanje.

Članak 34.

Učilište je dužno akt o osnivanju, statut i druge opće akte koji uređuju obavljanje djelatnosti Učilišta koja se smatra javnom službom objaviti na svojim mrežnim stranicama na lako pretraživ način i u strojno čitljivom obliku.

Članak 35.

Učilište vodi andragošku dokumentaciju sukladno zakonu kojim se uređuje obrazovanje odraslih.

**VII. JAVNOST RADA**

Članak 36.

Rad Učilišta je javan.

Učilište je dužno pravodobno i istinito obavještavati javnost o obavljanju djelatnosti za koju je osnovano na način određen ovim Statutom sukladno zakonu i aktu o osnivanju.

Članak 37.

Učilište je, s obzirom na karakter svoje djelatnosti, dužno građane, pravne osobe i druge korisnike pravodobno i na pogodan način obavještavati o uvjetima i načinu davanja svojih usluga i obavljanju poslova iz djelatnosti za koju je osnovana.

Učilište je dužno na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

Članak 38.

Učilište je dužno u razumnom roku davati sredstvima javnog priopćavanja na njihov zahtjev informacije o obavljanju svoje djelatnosti i omogućiti im uvid u odgovarajuću

dokumentaciju.

Učilište će uskratiti davanje informacija, odnosno uvid u dokumentaciju samo u skladu s propisima o zaštiti tajnosti podataka i zaštiti osobnih podataka.

Članak 39.

Kad Učilište održava znanstvena, stručna i druga savjetovanja i skupove o pitanjima za koje je javnost zainteresirana, dužno je sredstva javnog priopćavanja obavijestiti o tome i omogućiti im nazočnost.

**VIII. PRIJELAZNE I ZAVRŠNE ODREDBE**

Članak 40.

Stupanjem na snagu ovog Statuta prestaje važiti Statut Pučkog otvorenog učilišta Donja Stubica od 11. 12. 1997.

Članak 41.

Ovaj Statut stupa na snagu osmi dan nakon dana objave na oglasnoj ploči Učilišta.

KLASA: 007-01/23-01/01

URBROJ: 2113-02-23-04

Donja Stubica, 24. 08. 2023.

**RAVNATELJICA**

**Manuela Frinčić, mag. bibl.**

Ovaj Statut objavljen je na oglasnoj ploči Pučkog otvorenog učilišta Donja Stubica dana ­­24. 08. 2023. godine.

Na ovaj tekst Statuta Gradsko vijeće Grada Donja Stubica dalo je prethodnu suglasnost Odlukom KLASA: 611-01/23-01/0001, URBROJ: 2140-2-2-23-2 od 31. 07. 2023. godine.